咏水仙花
王蕙三 (Qing)
冬景谁点缀？北风何凛冽。湘洛有精英，芳魂永不灭。化作此花身，色香两清绝。当其曝灌时，呵冻指欲裂。辛苦历三冬，幽花乃自发。丰骨镂琼玉，精神浣冰雪。室虚香逾生，窗冷色弥洁。每逢一瓣开，芳鲜辄经月。皎皎出尘姿，迥与凡卉别。百花媚春风，俗艳人争悦。惟此凌波仙，不受纤尘涅。性淡味有长，独耐大寒节。竟欲问梅兄，品格孰优劣？